Ta' żgħir kont immur is-Seminarju li kien il-Furjana, Malta quddiem l-isptar l-antik. Illum flok is-Seminarju hemm il-Kurja tal-Arċisqof. Ta' żgħir kont nara kollox eżatt u nistenna kollox jibqa' l-istess. Filgħodu fil-jiem ta' l-iskola: Ottubru sa Ġunju, konna ninġabru fuq il-bankina u joħroġ Ġużeppi jiftaħ il-bieb. Qsajjar, xagħru bajda qotna, kliem xejn u għajnejh iżiġġu. Ta' żgħar li konna, konna nissummaw. DAQSHEKK fit-tul iżda f'moħħok kien jidher ikbar. Dħalt is-Seminarju tal kbar u xorta baqa' mal-bieb. Mhux mal-bieb tal ġenb tal-iskola iżda mal-bieb ewlieni. Kont noħroġ kemm isellimli. Filgħaxija konna nitkellmu; konna ninġiebu. Kien minn Bormla, jien ukoll. Kien iħobb il-Kunċizzjoni, jien ukoll. Kien jogħxa fuq Bormla, jien ukoll. Jien kelli ħabta noħroġ bla permess mill-bini tas-Seminarju. Ma tantx kont inħabbel moħħi. Darba meta ġejt lura. Kellimni. Qalli, id-Direttur staqsieni: "Dak ta' Bormla li ħareġ?" u jien (jiġifieri hu) wieġeb "Ma niftakarx!" Dejjem fhimt iżda li hemm kelli prova kemm kien għaqli, ta' fommu sieket u kbir. Hawn għadd ta' nies bħal Gużeppi li jaqdu dmirhom bil-għaqal u fil-ħemda u li huma l-kolonni tas-soċjetà Maltija. Insellem lil ĠUŻEPPI u lil nies bħalu għal kemm jagħmlu ġid fejn ikunu. ĠUŻEPPI ħalliena nhar l-14 ta' Jannar, 1987. GRAZZI ĠUŻEPPI: bqajt f'qalbi. Tagħrif inkiseb bil-qalb tajba ta' Charles Farrugia, neputih . x ĠUŻEPPI CASSAR x fuq jidher iċ-ċertifikat tal-mewt tas-Sur Ġużeppi Cassar: ftakru fih fix-xahar li jmiss
Ġużeppi tal-bieb